Musikken hjelper Marius (36) gjennom sorgen: – Hun var min største fan
Drapet på Linn Merete Andersen (40) kom som et sjokk for broren. Ny rettsrunde forsterker belastningen.  Tobarnsmoren Linn Merete Andersen (40) ble knivstukket til døde i Noresund 5. april i 2022. Samboeren ble dømt til 15 års fengsel i juni i fjor, men anket dommen.  Rettssaken i Borgarting lagmannsrett startet tirsdag forrige uke. I dag var siste dag i retten.  – Jeg har mer sinne inni meg nå enn forrige runde. Da skjønte jeg at jeg måtte gjennom det, mens nå er det fordi han har anket. Det er veldig tungt, sier Marius Andersen (36), Linn Merete sin bror, til VG.  Presten kom på døren hos Marius noen timer etter at Linn Meretes samboer varslet AMK-sentralen og fortalte om det som hadde skjedd i parets enebolig.  Da ambulansen kom frem til stedet, var hun fremdeles i live, men skadene var så omfattende at hun døde. Drapet kom som et sjokk.  – Broren min hørte et smell i bakken, så jeg må ha besvimt. Jeg klarte ikke stå oppreist, sier Marius.  I et forsøk på å bearbeide sorgen, tok Marius opp igjen musikken. Han elsker å underholde.  – Det var for å få tankene over på noe annet og ha noe å drive med. Musikken får meg til å koble helt ut. Syv måneder etter drapet sto han bak miksebordet igjen – på Olympique på Norefjell.  – Det kom flere og flere mennesker, så jeg gjorde mitt beste. Jeg ga alt av meg selv, for at de kundene som var der skulle spre ryktet.  Marius har vokst opp i Noresund i Krødsherad kommune, men bor nå i Hønefoss. Den første gangen han spilte var han 15 år.  – Jeg får mange positive tilbakemeldinger. Det er veldig gøy.  Han hadde hatt en pause fra musikken i fem år, men etter tapet av søsteren vendte han tilbake. Marius og søsteren jobbet sammen på Norefjellstua i ti år, hun som bartender og han som DJ.  Hun elsket musikken, forteller Marius. – Det er mye av grunnen til at jeg tok det opp igjen. Hun var min største fan. Linn Merete etterlater seg to barn. De lå og sov da knivstikkingen fant sted for snart to år siden. Den daværende samboeren er ikke far til disse barna. Det eldste barnet er nå syv år gammel.  – Han savner moren sin. Dette er en belastende sak for han, sier bistandsadvokat Anna Lutina til VG.  Det minste barnet var under tre år da drapet skjedde.  – Dette er en trist sak, sier bistandsadvokat Per Ove Marthinsen til VG.  Linn Meretes foreldre ser frem til en endelig avgjørelse i saken. For dem kom drapet som et sjokk, forteller bistandsadvokat Arne Donald Andersen.  – Tapet av datteren og nærheten til hennes barn har påført dem enorm sorg og varig savn. Deres fysiske og psykiske helse er svekket, og de er påført betydelig økonomisk tap. Rettsprosessene har forsterket belastningen, sier Andersen til VG.  Marius sier forholdet mellom søsteren og hennes daværende samboeren var turbulent.  – Hun prøvde å gå fra ham flere ganger, men hun klarte det ikke.  Mannens forsvarer, advokat Thomas Randby, ønsker ikke å kommentere disse opplysningene.  – Denne saken er svært tung for mange, først fremst for familien til Linn Merete. Det er en dyp tragedie, som er anket fra flere hold, sier Randby til VG.  Klienten hans har erkjent å ha knivstukket Linn Merete to-tre ganger, men nektet for drap. I dommen fra i fjor kom det frem at Linn Merete ble knivstukket 22 ganger. – Det var et brutalt drap, sier broren Marius.
Tobarnsmor Linn Merete Andersen (40) ble knivstukket og drept i Noresund i april 2022. Samboeren ble dømt til 15 års fengsel, men anket dommen. Rettssaken går nå i Borgarting lagmannsrett. Drapet har påvirket familien sterkt.  Broren til Linn Merete, Marius Andersen, tok opp musikken igjen som en måte å bearbeide sorgen på.